โครงการปฏิบัติงานนอกเวลาราชการของหน่วยบริการสาธารณสุข
เพื่อให้บริการด้านการรักษาพยาบาลและงานสาธารณสุขแก่ประชาชน
ประจำปีงบประมาณ พ.ศ. 2569

1. หลักการและเหตุผล
   องค์กรปกครองส่วนท้องถิ่นมีหน้าที่และอำนาจตามกฎหมายในการจัดระบบบริการสาธารณสุขและการรักษาพยาบาลขั้นพื้นฐานให้แก่ประชาชนในพื้นที่อย่างทั่วถึง มีคุณภาพ และต่อเนื่อง โดยครอบคลุมทั้งด้านการรักษาพยาบาล การส่งเสริมสุขภาพ การป้องกันและควบคุมโรค การฟื้นฟูสมรรถภาพ และการคุ้มครองผู้บริโภคด้านสาธารณสุข ซึ่งภารกิจดังกล่าวจำเป็นต้องดำเนินการอย่างต่อเนื่อง มิได้จำกัดเฉพาะในเวลาราชการเท่านั้น
   หน่วยบริการสาธารณสุขในสังกัดองค์กรปกครองส่วนท้องถิ่นประกอบด้วยบุคลากรหลากหลายตำแหน่ง อาทิ นักวิชาการสาธารณสุข  พยาบาลวิชาชีพ  เจ้าพนักงานสาธารณสุข  นักสาธารณสุข  แพทย์แผนไทย  เจ้าพนักงานทันตสาธารณสุข เจ้าพนักงานเภสัชกรรม และตำแหน่งอื่นๆ ที่สนับสนุนการปฏิบัติงานด้านการแพทย์และสาธารณสุข ซึ่งแต่ละตำแหน่งมีหน้าที่ความรับผิดชอบตามมาตรฐานกำหนดตำแหน่งขององค์กรปกครองส่วนท้องถิ่น โดยต้องปฏิบัติงานที่มีลักษณะเกี่ยวข้องสัมพันธ์กันเป็นระบบ และต้องใช้ความรู้ ความชำนาญ และการตัดสินใจในเชิงวิชาชีพเพื่อให้การบริการแก่ประชาชนเป็นไปอย่างมีประสิทธิภาพ
   จากสภาพปัญหาและความจำเป็นด้านสุขภาพของประชาชนในพื้นที่ ซึ่งอาจเกิดขึ้นนอกเวลาราชการและในวันหยุดราชการ เช่น การเจ็บป่วยฉุกเฉิน การติดตามเฝ้าระวังโรค การให้คำปรึกษาด้านสุขภาพ และการให้บริการรักษาพยาบาลเบื้องต้น หากหน่วยบริการสาธารณสุขไม่สามารถให้บริการได้อย่างต่อเนื่อง อาจส่งผลกระทบต่อความปลอดภัยและคุณภาพชีวิตของประชาชน
   ดังนั้น เพื่อให้การจัดบริการสาธารณสุขขององค์กรปกครองส่วนท้องถิ่นเป็นไปอย่างเป็นระบบ สอดคล้องกับมาตรฐานตำแหน่ง ภารกิจหน้าที่ และนโยบายด้านสาธารณสุข จึงมีความจำเป็นต้องจัดทำโครงการปฏิบัติงานนอกเวลาราชการของหน่วยบริการสาธารณสุขในภาพรวม โดยบูรณาการการปฏิบัติงานของทุกตำแหน่งในหน่วยบริการสาธารณสุข  เนื่องจากประชาชนมีความจำเป็นต้องเข้ารับบริการด้านการรักษาพยาบาลและสาธารณสุขนอกเวลาราชการ รวมถึงในวันหยุดราชการ เพื่อให้เกิดความต่อเนื่องในการให้บริการ ลดความแออัดของสถานพยาบาลในเวลาราชการ และเพิ่มโอกาสในการเข้าถึงบริการสาธารณสุขของประชาชน จึงมีความจำเป็นต้องจัดทำโครงการปฏิบัติงานนอกเวลาราชการขึ้น เพื่อให้บริการด้านการรักษาพยาบาลและงานสาธารณสุขแก่ประชาชน
2. วัตถุประสงค์
1. เพื่อให้ประชาชนในพื้นที่สามารถเข้าถึงบริการด้านการรักษาพยาบาลและงานสาธารณสุขนอกเวลา
ราชการและวันหยุดราชการอย่างต่อเนื่อง

2. เพื่อบูรณาการการปฏิบัติงานของบุคลากรทุกตำแหน่งในหน่วยบริการสาธารณสุข ให้เป็นไปตาม
มาตรฐานตำแหน่งและภารกิจหน้าที่
3. เพื่อเพิ่มประสิทธิภาพการให้บริการ ลดความแออัด และลดความเสี่ยงจากการเจ็บป่วยหรือภาวะ
ฉุกเฉินด้านสาธารณสุข
4. เพื่อยกระดับคุณภาพการจัดบริการสาธารณสุขขององค์กรปกครองส่วนท้องถิ่นให้มีความต่อเนื่อง เป็น
ระบบ และสอดคล้องกับหลักธรรมาภิบาล
3. เป้าหมาย
เชิงปริมาณ
- ประชาชนในพื้นที่ที่เข้ารับบริการด้านการรักษาพยาบาลและงานสาธารณสุขนอกเวลาราชการและ
วันหยุดราชการตลอดปีงบประมาณ
เชิงคุณภาพ
- ประชาชนได้รับบริการด้านสาธารณสุขที่มีคุณภาพ รวดเร็ว ถูกต้องตามหลักวิชาการ และเกิดความพึง
พอใจต่อการให้บริการ
4. สถานที่ดำเนินการ
โรงพยาบาลส่งเสริมสุขภาพตำบลบ้านขะยูง  ตำบลขะยูง อำเภออุทุมพรพิสัย  จังหวัดศรีสะเกษ
5. วิธีดำเนินการ
1. จัดตารางปฏิบัติงานนอกเวลาราชการและวันหยุดราชการ
                - วันทำการ เวลา 16.31 – 20.30 น. (เวรบ่าย)
                - วันหยุดราชการ เวลา 08.30 – 16.30 น.
                - เวรรอให้บริการ(On Call) เวลา 20.31 – 08.29 น. ของวันรุ่งขึ้น
2. ให้บริการด้านการรักษาพยาบาล งานส่งเสริมสุขภาพ ป้องกันโรค ควบคุมโรค และการให้คำปรึกษา
ด้านสาธารณสุขแก่ประชาชน
3. ปฏิบัติงานเฝ้าระวังภาวะฉุกเฉินด้านสาธารณสุข และประสานหน่วยงานที่เกี่ยวข้องกรณีจำเป็น
4. บันทึกผลการปฏิบัติงาน รายงานผล และประเมินผลการดำเนินโครงการตามระยะเวลาที่กำหนด
6. ระยะเวลาดำเนินการ
ตั้งแต่เดือน ตุลาคม พ.ศ. 2568 ถึงเดือน กันยายน พ.ศ. 2569

7. งบประมาณดำเนินการ
ใช้งบประมาณจากแผนใช้จ่ายเงินบำรุงโรงพยาบาลและหน่วยบริการสาธารณสุข ของโรงพยาบาลส่งเสริมสุขภาพตำบลบ้านขะยูง หมวดค่าตอบแทนการปฏิบัติงานนอกเวลาราชการ  ประจำปีงบประมาณ พ.ศ. 2569
8. ผู้รับผิดชอบโครงการ
โรงพยาบาลส่งเสริมสุขภาพตำบลบ้านขะยูง  
9. ผลที่คาดว่าจะได้รับ
1. ประชาชนสามารถเข้าถึงบริการด้านการรักษาพยาบาลและงานสาธารณสุขนอกเวลาราชการได้อย่างทั่วถึง
2. การให้บริการสาธารณสุขขององค์กรปกครองส่วนท้องถิ่นมีความต่อเนื่อง มีประสิทธิภาพ และได้มาตรฐาน
3. ลดความเสี่ยงจากภาวะเจ็บป่วยและเหตุฉุกเฉินด้านสาธารณสุขของประชาชนในพื้นที่
4. สนับสนุนการปฏิบัติงานให้เป็นไปตามมาตรฐานตำแหน่งและภารกิจหน้าที่ของบุคคลากร   


      (ลงชื่อ)                                 ผู้เขียนโครงการ
                                                (นางสาวอริษา  บุญวัง)
นักวิชาการสาธารณสุข

         (ลงชื่อ)                                 ผู้เสนอโครงการ
(นายวีระพล  วิเศษสังข์)
นักสาธารณสุขชำนาญการ

            (ลงชื่อ)                                 ผู้เห็นชอบโครงการ
(นางรัตนาภรณ์  พรหมบุตร)
พยาบาลวิชาชีพชำนาญการพิเศษ

           (ลงชื่อ)                                 ผู้อนุมัติโครงการ
(นายณรงค์  วราพุฒ)
ผู้อำนวยการโรงพยาบาลส่งเสริมสุขภาพตำบลบ้านขะยูง

